Այնուամենայնիվ, ակնհայտ է, որ, եթե Ռուսաստանն ուզում է կործանիչաշինության ասպարեզում մնալ որպես հզորագույններից մեկը, ապա պետք է միավորի ինքնաթիռաշինական մի քանի ընկերություններ։ Այս փորձն անցել են նաև այլ պետություններ։ Սա է բնական ճանապարհը։ Արդեն մի քանի տարի է, ինչ մեծ խմբաքանակով չի արտադրվել ոչ մի «ՄիԳ»։ Շատ հնարավոր է, որ մի քանի տարի անց, որպես ընկերություն, «ՄիԳ» անունն այլևս գոյություն չունենա, և «ՄիԳ»-երի Մեծ դարաշրջանը մոտենա իր ավարտին այնպես, ինչպես կավարտվի ցանկացած մեծ դարաշրջան (ինչպես, օրինակ, ֆուտբոլում այլևս չկա Պելեյի դարաշրջանը, ռազմարվեստում` Մակեդոնացու կամ Նապոլեոնի դարաշրջանը)։ Սակայն մեծ դարաշրջանները միշտ կմնան պատմության մեջ` որպես սերունդների գերագույն հպարտություն…